ເກົາຫຼີເໜືອ ອາດສົ່ງສັນຍານ ຂັ້ນຕອນໃໝ່ ໃນການຕໍ່ສູ້ກັບ ການລະບາດລະດັບໂລກ ຂອງໄວຣັສໂຄໂຣນາ
ເກົາຫຼີໃຕ້ ຍອມຮັບວ່າ ຊາຍຄົນໂຕນໜີເຂົ້າມາໃນເກົາຫຼີໃຕ້ນີ້ ອາດໄດ້ລອຍນ້ຳກັບຄືນເຂົ້າໄປໃນເກົາຫຼີເໜືອ ແທ້ ແຕ່ກ່າວວ່າ ລາວອາດຈະບໍ່ມີເຊື້ອໄວຣັສໂຄໂຣນາກໍເປັນໄດ້.
ຫຼັງຈາກທີ່ໄດ້ຢືນຢັດມາໄດ້ຫຼາຍເດືອນແລ້ວວ່າ ຕົນປາສະຈາກໄວຣັສໂຄໂຣນາ ໃນສັບປະດານີ້ ເກົາຫຼີເໜືອ ໄດ້ຍອມຮັບກໍລະນີທຳອິດທີ່ສົງໄສວ່າ ຕິດເຊື້ອໄວຣັສດັ່ງກ່າວ ການຍອມຮັບນັ້ນ ອາດເປັນໄປໄດ້ວ່າ ເປັນສັນຍານຂອງແນວທາງໃໝ່ ຕໍ່ການລະບາດລະດັບໂລກຂອງໄວຣັສນີ້ ທີ່ມີທ່າແຮງຈະກາຍເປັນໄພຂົ່ມຂູ່ທີ່ໃຫຍ່ທີ່ສຸດຂອງເກົາຫຼີເໜືອ ໃນຫຼາຍປີຕໍ່ໜ້າ ດັ່ງທີ່ ບີລ ກາໂລ ນັກຂ່າວຂອງວີໂອເອ ລາຍງານມາຈາກນະຄອນຫຼວງໂຊລ ຂອງເກົາຫຼີໃຕ້ ຊຶ່ງໄຊຈະເລີນສຸກ ຈະນຳເອົາລາຍລະອຽດມາສະເໜີທ່ານ ໃນອັນດັບຕໍ່ໄປ ພວກຄົນພາຍນອກ ໄດ້ສັນນິຖານມາເປັນເວລາຍາວນານວ່າ ເກົາຫຼີເໜືອ ກຳລັງຮັບມືກັບການລະບາດຂອງໄວຣັສໂຄໂຣນາຢູ່ ໃນສັບປະດານີ້ ໃນທີ່ສຸດເກົາຫຼີເໜືອ ກໍໄດ້ຍອມຮັບແລ້ວ ຕາມແບບວິທີທາງຂອງຕົນເອງ ສື່ມວນຊົນຂອງທາງການ ກ່າວວ່າ ກໍລະນີທຳອິດທີ່ມີການຕິດເຊື້ອ ອາດຈະເປັນໄປໄດ້ວ່າແມ່ນຊາວເກົາຫຼີເໜືອຜູ້ໂຕນໜີ ເມື່ອບໍ່ດົນມານີ້ ໄດ້ກັບຄືນໄປປະເທດ https://www youtube com/watch?v=Vwox19aHHJc&t=795s ຊາຍອາຍຸ 24 ປີ ທີ່ເຫັນຢູ່ໃນການສຳພາດຜ່ານທາງຢູທູບ (YouTube) ເມື່ອເດືອນແລ້ວນີ້ ໄດ້ຫລົບໜີເຂົ້າໄປໃນເກົາຫຼີໃຕ້ ໃນ 3 ປີກ່ອນ ຍ້ອນຄວາມທຸກຍາກ ເກົາຫຼີໃຕ້ ຍອມຮັບວ່າ ຊາຍຄົນນີ້ອາດໄດ້ລອຍນ້ຳກັບຄືນເຂົ້າໄປໃນເກົາຫຼີເໜືອ ແທ້ ແຕ່ກ່າວວ່າ ລາວອາດຈະບໍ່ມີເຊື້ອໄວຣັສໂຄໂຣນາກໍເປັນໄດ້ ອັນນັ້ນ ບໍ່ເປັນບັນຫາຫຍັງສຳລັບເກົາຫຼີເໜືອ ອີງຕາມບັນດານັກວິເຄາະຈຳນວນນຶ່ງ ທີ່ກ່າວວ່າ ຜູ້ໂຕນໜີຄົນນີ້ ອາດເປັນໄປໄດ້ສູງ ທີ່ຈະຖືກໃຊ້ເປັນຂໍ້ແກ້ໂຕສຳລັບພຽງຢາງ ເພື່ອໃນທີ່ສຸດກໍຍອມຮັບວ່າ ມີການລະບາດພະຍາດນັ້ນ ທ່ານນາງດູຢອງ ກິມ ຢູ່ທີ່ກຸ່ມວິກິດການສາກົນ ກ່າວຜ່ານທາງ ສະໄກປ໌ ວ່າ “ເກົາຫຼີ ເໜືອ ບໍ່ຈໍາເປັນຕ້ອງປະຕິເສດເລື້ອງກໍລະນີຕິດເຊື້ອໄວຣັສໂຄໂຣນາທັງຫຼາຍນີ້ ອີກຕໍ່ໄປແລ້ວ ແລະເກົາຫຼີເໜືອສາມາດເຮັດໄດ້ ຕົນສາມາດຖິ້ມໂທດໃສ່ໄດ້ຢ່າງງ່າຍດາຍ ຕໍ່ພວກຜູ້ໂຕນໜີ ແລະການນໍາເອົາກໍລະນີຕິດເຊື້ອທັງຫຼາຍເຂົ້າມາຈາກເກົາຫຼີໃຕ້ ” ເກົາຫຼີເໜືອ ໄດ້ປິດຊາຍແດນຂອງຕົນ ໃນເດືອນມັງກອນ -- ເປັນເວລາດົນນານ ກ່ອນປະເທດອື່ນໆສ່ວນຫຼາຍຈະເອົາມາດຕະການລະມັດລະວັງຕໍ່ໄວຣັສໂຄໂຣນາ ທີ່ຄ້າຍຄືກັນນັ້ນ ແຕ່ເຖິງຈະຢູ່ຢ່າງໂດດດ່ຽວເຊັ່ນນັ້ນ ກໍພາໃຫ້ເກີດບັນຫາດ້ານເສດຖະກິດ --ຊຶ່ງ ບາງທີອາດຈະໜັກໜ່ວງຫຼາຍກວ່າ ການເກີດຈາກມາດຕະການລົງໂທດຕ່າງໆຂອງນານາຊາດກໍເປັນໄດ້ ມັນອາດຈະອະທິບາຍເຖິງເຫດຜົນທີ່ວ່າເປັນຫຍັງເກົາຫຼີເໜືອ ມາບັດນີ້ ຖິ້ມໂທດໃສ່ເກົາຫຼີໃຕ້ ສຳລັບການລະບາດທີ່ອາດຈະເປັນໄປໄດ້ນັ້ນ ທ່ານນາງ ດູຢອງ ກິມ ກ່າວອີກວ່າ “ການເຊື່ອມໂຍງອັນນີ້ ຍັງສະໜອງການປົກປິດດ້ານການເມືອງໃຫ້ແກ່ທ່ານກິມ ຈົງ ອຶນ ດ້ວຍການບ່າຍບ່ຽງຄວາມສົນໃຈອອກຈາກການປະຕິບັດງານຂອງທ່ານ ໃນການຖິ້ມໂທດໃສ່ປັດໄຈຕ່າງໆຈາກພາຍນອກສຳລັບບັນຫາຫຍຸ້ງຍາກທາງສາທາລະນະສຸກຂອງຊາດ ແລະເສດຖະກິດ ” ບາງທີມັນອາດເປັນໄພຄຸກຄາມທີ່ຍິ່ງໃຫຍ່ທີ່ສຸດຕໍ່ການປົກຄອງໄລຍະ 9 ປີ ຂອງທ່ານກິມ ຈົງ ອຶນ -- ໂດຍສະເພາະແລ້ວ ຖ້າມັນຫັນປ່ຽນເປັນການລະບາດຄັ້ງໃຫຍ່ ບັນດານັກຊ່ຽວຊານ ກ່າວວ່າ ເກົາຫຼີເໜືອ ອາດຢູ່ໃນຖານະປ້ອງກັນການລະບາດລະດັບໂລກອັນນີ້ ຫລາຍກວ່າການຮັບມືກັບມັນ ທ່ານຄີ ພາກ ອາຈານຜູ້ບັນຍາຍຢູ່ມະຫາວິທະຍາແພດສາດຮາວາດ ກ່າວຜ່ານທາງສໄກພ໌ ວ່າ “ບໍ່ມີຜູ້ໃດຮູ້ຈັກຢ່າງແທ້ຈິງວ່າ ມີເຄື່ອງຊ່ອຍຫາຍໃຈຈັກເຄື່ອງ ໃນເກົາຫຼີເໜືອ ແຕ່ຢ່າງເກັ່ງມັນກໍບໍ່ສາມາດມີຫຼາຍກວ່າສອງສາມຮ້ອຍເຄື່ອງດອກ ຕາມການຄາດເດົາຂອງຂ້າພະເຈົ້າ… ອັນນັ້ນ ມັນບໍ່ພຽງພໍທີ່ຈະຮັກສາປິ່ນປົວການລະບາດຄັ້ງໃຫຍ່ ໂດຍທີ່ມີຫຼາຍພັນຄົນ ແລະຜູ້ປ່ວຍຫຼາຍພັນຄົນທີ່ຈະເຂົ້າມາປິ່ນປົວ ” ທ່ານຄີ ພາກ ເດີນທາງໄປຍັງເກົາຫຼີເໜືອຢູ່ເລື້ອຍໆ ເພື່ອແລກປ່ຽນດ້ານການແພດ ທ່ານກ່າວວ່າໃນຂະນະທີ່ບັນດາກຸມຊ່ວຍເຫຼືອສາກົນ ໄດ້ບໍລິຈາກອຸປະ ກອນທີ່ກ່ຽວຂ້ອງກັບພະຍາດໂຄວິດ ໃຫ້ແກ່ເກົາຫຼີເໜືອ ຍັງມີຫຼາຍຢ່າງທີ່ຄວນຈະເຮັດ ທ່ານຄີ ພາກ ກ່າວຜ່ານທາງສະໄກພ໌ ວ່າ “ມັນເປັນເລື້ອງທີ່ໜ້າເປັນຫ່ວງ ແມ່ນບໍ່? ທ່ານຮູ້ບໍ່ວ່າ ພວກຄົນປ່ວຍຍ້ອນໂຄວິດເຫຼົ່ານີ້ ສາມາດປ່ວຍໜັກໄດ້ຢ່າງວ່ອງໄວ ແລະມັນສາມາດຖ້ວມລົ້ນແມ່ນກະທັງລະບົບສາທາລະນະສຸກທີ່ດີທີ່ສຸດໄດ້ ” ສື່ມວນຊົນຂອງທາງການ ສືບຕໍ່ລາຍງານສະຖານະການວ່າ ຢູ່ພາຍໃຕ້ການຄວບຄຸມໄດ້ ທ່ານກິມ ຜູ້ທີ່ຫາຍໄປຈາກສາຍຕາ ຢ່າງຜິດປົກກະຕິ ເປັນເວລາໄລຍະຍາວນານຫລາຍຄັ້ງ ໃນລະຫວ່າງການລະບາດຂອງໄວຣັສດັ່ງກ່າວ ແລ້ວເມື່ອບໍ່ດົນມານີ້ ກໍໄດ້ປາກົດໂຕຕໍ່ມະຫາຊົນຫຼາຍຂຶ້ນເລື້ອຍໆ ແຕ່ບັນດາເຈົ້າໜ້າທີ່ເກົາຫຼີເໜືອ ຍັງໄດ້ເຕືອນເຖິງຄວາມຈຳເປັນທີ່ຕ້ອງໄດ້ລະມັດລະວັງຫຼາຍຂຶ້ນ ໂດຍກ່າວວ່າ ສະຖານະການອາດຫັນປ່ຽນເຂົ້າສູ່ “ໄພອັນຕະລາຍຮ້າຍແຮງແລະຄວາມພິນາດ ” (Duyeon Kim, International Crisis Group) (Duyeon Kim, International Crisis Group) (Kee Park, Lecturer, Harvard Medical School) (Kee Park, Lecturer, Harvard Medical School)